Guðmundur Ingi Guðbrandsson , umhverfis - og auðlindaráðherra , undirritaði í dag friðlýsingu Akureyjar í Kollafirði sem friðland . Verndargildi eyjunnar er ekki síst fólgið í mikilvægi hennar sem sjófuglabyggðar . Friðlýsing Akureyjar er hluti af friðlýsingarátaki sem Guðmundur Ingi ýtti úr vör á síðasta ári og er sú fyrsta sem er undirrituð undir merkjum þess . Samhliða friðlýsingunni undirritaði Dagur B. Eggertsson borgarstjóri yfirlýsingu um samþykki landeiganda fyrir friðlýsingunni , en eyjan er í eigu Reykjavíkurborgar . Í Akurey verpa ýmsir sjófuglar eins og lundi , sílamáfur , æðarfugl og teista , og er lundi langalgengastur . Teymi umhverfis - og auðlindaráðuneytisins og Umhverfisstofnunar vinnur nú að sérstöku átaki í friðlýsingum . Unnið er að friðlýsingum svæða í verndarflokki rammaáætlunar , svæða á náttúruverndaráætlunum og svæða sem eru undir álagi ferðamanna , auk annarra friðlýsinga . „ Lundinn er tegund sem er í bráðri útrýmingarhættu hér á landi . Það er þess vegna brýnt að við verndum búsvæði hans og friðlýsing Akureyjar er liður í því , “ segir Guðmundur Ingi Guðbrandsson , umhverfis - og auðlindaráðherra . „ Friðlýsingahjólin eru farin að snúast og ánægjulegt að fyrsta friðlýsingin sem lýkur í yfirstandandi átaki stjórnvalda skuli einmitt stuðla að vernd þessarar mikilvægu fuglategundar , sem má kannski segja að sé orðin ákveðinn einkennisfugl landsins . Með friðlýsingunni verndum við líka búsvæði teistu og æðar sem einnig eru á válista “ . Við ákvörðun um friðlýsinguna var höfð hliðsjón af Bernarsamningnum um vernd villtra plantna og dýra og lífsvæða í Evrópu , samningnum um líffræðilega fjölbreytni og Ramsarsamningnum um votlendi sem hafa alþjóðlegt gildi , einkum fyrir fuglalíf .